b'\n_START_ARTICLE_\nEkososialismi\n_START_PARAGRAPH_\nEkososialismi on poliittinen aate, jossa yhdistyv\xc3\xa4t marxismi, sosialismi sek\xc3\xa4 vihre\xc3\xa4 aate. Ekososialismin mukaan niin yhteiskunnalliset ongelmat kuin ymp\xc3\xa4rist\xc3\xb6ongelmat johtuvat kapitalismista ja sen jatkuvasta laajentumispakosta. Ekososialistit kritisoivat monia elitistisi\xc3\xa4 tai byrokraattisia sosialismin suuntauksia, kuten stalinismia ja maolaisuutta, mutta ovat silti sosialismin kannalla._NEWLINE_Ekososialismissa esiintyy my\xc3\xb6s ymp\xc3\xa4rist\xc3\xb6liikkeen ja sosialismin v\xc3\xa4lisi\xc3\xa4 ristiriitoja. Monet ekososialistit ovat kritisoineet vihre\xc3\xa4n liikkeen j\xc3\xa4seni\xc3\xa4 heid\xc3\xa4n haluttomuudestaan toimia kapitalismia vastaan. Vastaavasti he kritisoivat my\xc3\xb6s sosialisteja siit\xc3\xa4, ett\xc3\xa4 he asettavat usein ymp\xc3\xa4rist\xc3\xb6kysymykset toissijaisiksi. Ekososialisteja on my\xc3\xb6s itse kritisoitu sosialismin ja vihre\xc3\xa4n liikkeen yhdist\xc3\xa4misest\xc3\xa4.\n_START_SECTION_\nHistoriaa\n_START_PARAGRAPH_\nEkososialismin kehitteleminen alkoi 1970-luvulla ymp\xc3\xa4rist\xc3\xb6liikehdinn\xc3\xa4n my\xc3\xb6t\xc3\xa4, kun Barry Commoner muotoili Kasvun rajat -raportille vastauksen vasemmiston n\xc3\xa4k\xc3\xb6kulmasta. 1980-luvulla t\xc3\xa4rkeit\xc3\xa4 tapahtumia ekososialismin kannalta olivat mm. aikakauslehti Capital, Nature, Socialism perustaminen.'